**SELETUSKIRI**

**regionaalministri määruse „Maaeluministeeriumi 20. detsembri 2018.a määruse nr 77 „Maaparanduse uurimistöö nõuded“ muutmine“ eelnõu kavandi juurde**

# Sissejuhatus

Maaeluministri määruse „Maaparandussüsteemi uurimistöö nõuded” kehtestamise aluseks on maaparandusseaduse (edaspidi *seadus*) § 17 lõige 5.

Maaparanduse uurimistöö on maaparandussüsteemi ehitusprojekti koostamiseks ja maaparandussüsteemi ehitamiseks lähteandmete kogumine. Uurimistöö, projekteerimine ning projekti vormistamine on üldjuhul üksteisele ajaliselt järgnevad tegevused, mille sisu ja menetlemine on reguleeritud seaduse ja selle põhjal antud ministri määrustega. Maaparanduse uurimistöö tehakse, kui see on ette nähtud projekteerimistingimustes. Uurimistöö tulemused antakse seaduses sätestatud korra alusel üle Põllumajandus- ja toiduametile.

Nüüdisajal on maaparandussüsteemidele või sellega piirnevale alale lisandunud Looduskaitseseaduse alusel kaitstavaid objekte, teiselt poolt välja töötatud ka maaparanduse keskkonnamõju leevendamiseks uusi rajatisi, mis võib kaasa tuua täiendavate uurimistööde vajaduse ka projekteerimise etapil. Projekteerimistingimustes esitatakse ka maaparanduse uurimistöö liik ja tegemise eritingimused. Kehtivas määruse § 2 on eristatud 6 traditsioonilist uurimistöö liiki, lisaks seitsmendana muu projekteerimistingimustes ettenähtud uurimistöö ja § 35-s nõuded hajukoormuse leviku ohu uurimise kohta. Maaeluministri 25. veebruari 2019.a määruses nr 14 „Maaparandussüsteemi ehitusprojekti nõuded“ on välja toodud ehitusprojekti seletuskirja üld- ja keskkonnakaitse osas kirjeldatavad teemad, mis kogutakse projekteerimisele eelneval uurimistöö etapil ja peaks olema varem esitatud uurimistöö aruandes.

Arvestades keskkonnaga seotud uurimistööde kasvanud mahtu, on otstarbekas määruses „Maaparanduse uurimistöö nõuded“ uurimistöö liikidena see valdkond eraldi välja tuua ning täpsustada nende sisu.

# Eelnõu eesmärk

Õigusselguse parendamine, projekteerija tegevuste piiritlemine projekti koostamise erinevatel etappidel.

# Eelnõu sisu ja võrdlev analüüs

Eelnõu koosneb 9 punktist.

**Punktiga 1** täiendatakse § 2. lõiget 1 lisades kaks uurimistöö liiki: looduskaitseliste piirangute, väärtuste ja hajukoormuse leviku ohu uurimistöö ning keskkonnakaitserajatiste uurimistöö, mille sisu on avatud peatükis 8 - Nõuded looduskaitseliste piirangute, väärtuste ja hajukoormuse leviku ohu uurimistööde kohta ning peatükis 9 - Nõuded ja keskkonnakaitserajatiste uurimistöö kohta.

**Punktiga 2** lisatakse peatükki 8 uus paragrahv: **§ 351.** Andmete kogumine andmebaasidest.

Lõike 1 kohaselt kogutakse olemasolevate andmebaaside põhjal andmed ehitusprojektiga hõlmatud maa-alal paikneva või sellega piirneva Looduskaitseseaduse alusel kaitstava loodusobjekti, vääriselupaiga ja Natura ala kohta, kirjeldades kaitstavaid loodusobjekte, vääriselupaiku ning nendest tulenevaid piiranguid majandustegevusele sh maaparandussüsteemidele. Selle tegevuse käigus ei tehta välitöid.

Lõike 2 kohaselt kogutakse andmed eesvooludesse heitveelaskmete ja lisavee juhtimise kollektorite asukoha, valgalade, vooluhulga ja vee kvaliteedi kohta. Maaparandusehitised on rajatud enne 90-ndaid aastaid ja sellega seotud plaanidele ei ole üldjuhul kantud ülalnimetatud infrastruktuuri rajatiste paiknemine ja parameetrid.

Lõike 3 käsitleb keskkonnamõjude eelhinnangu jaoks lähteinfo kogumist. Juhul kui projekteerimistingimustes on märgitud keskkonnamõjude eelhinnangu koostamise vajadus, esitab uurimistööde tegija aruandes Keskkonnamõju hindamise ja keskkonnajuhtimissüsteemi seaduse § 61 lõike 1 punktide 2–6 kohase olemasoleva teave. Üldjuhul tehakse uurimistööd enne tehnilise lahenduse projekteerimist, seetõttu selle aruandes ei saa hinnata kavandatava tegevusega kaasnevaid võimalikke keskkonnamõjusid ja nende ulatust. See selgub projekteerimistöö käigus, kus võrreldakse võimalike tehniliste lahenduste, selle mahu ja projekteeritud keskkonnakaitserajatiste ja leevendusmeetmete mõju.

**Punktiga 3** lisatakse peatükki 8 paragrahv 352, millega täpsustatakse mõistet hajukoormus ja kraavis pinnase erosioon, mis on olemuselt erinevad protsessid ning nende vältimise meetodite poolest erinevad. Hajukoormus käesoleva määruse mõistes on metsa- ja põllumajandusmaalt vees lahustunud või pinnasega seotud taimetoitainete ning orgaanilise ja mineraalpinnase väljakanne suublasse või eesvoolu. Mineraalpinnase väljakande põhjuseks on pinnavee voolust põhjustatud pinnaerosioon, millega kaasneb ka huumuskihist taimetoitainete väljakanne. Kraavis toimub pinnavee sissevoolust põhjustatud nõlvaerosioon ja põhjas suure voolukiiruse korral pinnase uhtumine ehk põhjaerosioon. Viimane on iseloomulik liivapinnastele, kus ei ole taimetoitaineid. Siin lahenduseks on langu vähendamine või kindlustamine. Vooluvesi kannab edasi drenaaži- ja pinnaveega maaparandussüsteemi alalt kraavi kandunud taimetoitained ehk hajukoormust kuid ei pruugi põhjustada erosiooni. Kui ka kraavi põhja settivad taimetoitained, siis maaparandushoiutööde käigus tõstetakse setted välja.

Kehtivas määruses „Maaparanduse uurimistöö nõuded“ nimetatakse kraavis toimuvat erosiooni hajukoormuseks, samas määruses „Maaparandussüsteemi projekteerimisnorm“ settebasseinide juures käsitletakse mõistet erosioonioht. Sellest tulenevalt on lisatud ka punktiga 4 täiendav paragrahv.

**Punktiga 4** lisatakse § 353. Uurimistöödega hinnatakse hajukoormuse leviku oht põllumajandusmaal asuva maaparandussüsteemi maa-alal ning erosioonioht eesvoolus ja kuivenduskraavis.

**Punktiga 5** täiendatakse ülaltoodud tekstist tulenevalt§ 354 pealkirja, lisades tekstilõigu „ja erosiooniohu“: nõuded hajukoormuse leviku ohu ja erosiooniohu uurimise kohta

**Punktiga 6** täiendatakse § 354 lõike teksti asendades hajukoormuse leviku ohu erosiooniohuga: eesvool ja kuivenduskraav on erosiooni ohtlik, kui see paikneb uhtumisohtlikus pinnases.

**Punktiga 7** lisatakse uus peatükk 9. Nõuded keskkonnakaitserajatiste uurimistöö kohta. Maaparandussüsteemidele on keskkonnakaitserajatisi (settebasseinid, puhastuslodud, tuletõrjetiigid vm) suuremas mahus projekteeritud alates 2007. aastast. Selle aja jooksul on muutunud projekteerimisnormid, rajatiste hoolduse tase on olnud kohati ebarahuldav. Uuendus- ja rekonstrueerimistööde kavandamisel vajavad olemasolevad keskkonnakaitserajatised seisundi ja kehtivatele nõuetele vastavuse hindamist, vajadusel uute projekteerimist. Sellest tulenevalt on määrusesse lisatud 2 paragrahvi.

**Punktiga 8** lisatakse § 355. Nõuded maaparandussüsteemil asuvate keskkonnakaitserajatiste kaardistamise ning tehnilise seisukorra uurimistööde kohta. Maaparandussüsteemide registri kohaselt on kõige rohkem rajatud settebasseine, puhastuslodusid ja tuletõrjetiike. Loetletud rajatistest on projekteerimisnormid muutunud settebasseinide ja puhastuslodude osas. Sellest tulenevad lõiked 1..3.

Lõikes 1 on toodud olemasolevate rajatiste uurimise eesmärk, uuritakse kas tuleb rekonstrueerida koostatava projekti käigus või omanikul hoiutöödega. Rekonstrueerimise põhjuseks on mittevastavus kehtivatele nõuetele või täielik amortiseerumine.

Lõikes 2 on toodud settebasseini seisundi uurimistööd. Olulised parameetrid on tema mõõtmed ja sette maht. Settebasseini ristprofiili kirjeldamiseks mõõdetakse tema pikkus ja ristprofiilid 5 meetrise sammuga, määrates pealtlaiuse ja sügavuse. Mõõtmised võib teha suhtelise sügavuse määramisega veepinna suhtes. Mõõdetakse ka suubuva ja väljuva kraavi sügavused ning hinnatakse väljatõstetava sette paigaldamisvõimalused.

Lõikes 3 on toodud olemasoleva puhastuslodu seisundi uurimistööd. Puhastuslodu kirjeldamiseks mõõdetakse tema kontuur maapinnal, sügavus 5 m sammuga, suubuva ja väljuva kraavi sügavused. Hinnatakse taimestikuga katvuse protsent ja selle ühtlus, veevoolu ühtlast jagunemist ning otsevoolu olemasolu.

Lõikes 4 on kirjeldatud võimalikke tegevusvariante. Kui lõigetes 1-2 loetletud rajatised ei vasta kehtiva Maaparandussüsteemi projekteerimisnormi nõuetele, siis nad rekonstrueeritakse või projekteeritakse täiendavad keskkonnakaitserajatised või leevendusmeetmed.

**Punktiga 9** lisatakse § 356 : Uurimistööd uute keskkonnakaitserajatiste vajaduse selgitamiseks

Lõikes 1 piiritletakse uurimistööde tegevused keskkonnakaitserajatiste puudumisel, kui on selgunud eelnevalt paragrahvis 354 lõigete 2-5 alusel määratud hajukoormuse ja erosioonileviku oht. Uurimistööde tulemusel selgitatakse vajalike asjakohaste uute keskkonnakaitserajatiste rajamise tehniline võimalikkus ning nende eeldatavad asukohad.

Lõikes 2 piiritletakse eesvoolul uurimistööde tegevused keskkonnakaitserajatiste osas. Ehitusprojektiga hõlmatud maa-alal paikneval eesvoolul selgitatakse eesvoolu ökoloogilise seisundi parandamise meetmete tehniline võimalikkus ning asjakohaste rajatiste eeldatavad asukohad. Hea ökoloogiline seisund või potentsiaal on Veeseaduse mõisted, mis kohalduvad üle 10 km2 valgalaga vooluveekogudele. Väiksema valgalaga eesvoolude puhul erinevate rajatiste rakendamise vajadus ja võimalikkus on juhtumipõhine. Näiteks põhjavee toitega alalise vooluga eesvoolul, mis suubub lõheliste elupaigaks olevasse vooluveekogusse, on sobivate tingimuste olemasolul otstarbekas rajada kudepadjandeid või rakendada muid asjakohaseid meetmeid.

Lõikes 3 esitatakse uurimistöödele lisaks pädevate spetsialistide kaasamise vajaduse juhud. Kui ehitusprojektiga hõlmatud maa-alal paiknev eesvool kattub keskkonnaministri 15. juuni 2004. a määruse nr 73 „Lõhe, jõeforelli, meriforelli ja harjuse kudemis- ja elupaikade nimistu” §-s 2 sätestatud veekoguga kaasatakse uurimistöödel vastavalt seaduses sätestatud korrale asjakohase pädevusega vee-elustiku või kalanduse spetsialist.